**3/2025.**

**Csanytelek Község Önkormányzata**

**Képviselő-testülete**

**2025. február 28.-án (pénteken)**

**du. 17.00 órai kezdettel megtartott**

**köz-meghallgatásának**

***Jegyzőkönyve***

***Napirend:***

1. *Az önkormányzat és az önkormányzati hivatal 2025. évi költségvetéséről szóló önkormányzati rendelet megalkotása*

Előadó: Erhard Gyula polgármester, Kató Pálné jegyző

2.) *Egyebek*

**T a r t a l o m j e g y z é k**

Csanytelek Község Önkormányzata Képviselő-testülete 2025. február 28. napján megtartott köz-meghallgatás nyílt ülésének jegyzőkönyvéhez

**Rendelet száma: Tárgya: Oldalszám**

**3/2025. (II. 28.)**  *az önkormányzat és az önkormányzati hivatal 2025. évi költségvetéséről 3 szóló 3/2025. (II. 28.) önkormányzati rendelet megalkotása*

**J e g y z ő k ö n y v**

**Készült:** Csanytelek Község Önkormányzata Képviselő-testülete 2025. február 28-án (pénteken) du. 17 órakor köz-meghallgatás keretében tartott ülésén.

**Az ülés helye:** Faluház nagyterme (Csanytelek, Kossuth Lajos utca 15/G.)

**Jelen vannak:** Erhard Gyula polgármester

 Somodi Balázs alpolgármester

Mucsi István képviselő

Kovács Andrea képviselő

Bernát János képviselő

Bartus László képviselő

 Palásti Pál képviselő

**Tanácskozási joggal megjelent:** Kató Pálné jegyző, jegyzőkönyvvezető

Tápainé Karkas Krisztina Adó- és Pénzügyi Iroda Vezetője

 Zsótér Dóra Adó- és Pénzügyi Iroda Vezető-h.

 lakosság köréből megjelent 35 fő választópolgár

1. **Napirend**

**Tárgy: Előadó:**

 *Az önkormányzat és az önkormányzati hivatal 2025. évi*  Erhard Gyula polgármester

 *költségvetéséről szóló önkormányzati rendelete megalkotása* Kató Pálné jegyző (jegyzőkönyvvezető)

(Tárgyi előterjesztés és a költségvetési tájékoztató a Képviselő-testület ülésének jegyzőkönyve melléklete.)

**Erhard Gyula polgármester:** köszöntötte a megjelent képviselőket, tanácskozási joggal résztvevőket és a település lakossága köréből megjelent választópolgárokat. Megállapította, hogy az ülés határozatképes, mivel az önkormányzat képviselő-testülete tagjai közül mind a 7 képviselő jelen van. Elmondta, hogy az önkormányzat szervezeti és működési szabályzatában foglalt rendelkezésnek megfelelően az önkormányzat és az önkormányzati hivatal éves költségvetését a képviselő-testület *köz-meghallgatás keretében fogadja el.* Azönkormányzati rendelet ezen rendelkezésének eleget téve jelen köz-meghallgatás keretében kerül sor az önkormányzati rendelet megalkotására. Az ülésen a település lakossága köréből megjelent választópolgárok tájékoztatása érdekében részletesen ismertette az önkormányzat és az önkormányzati hivatal 2025. évi költségvetéséről szóló önkormányzati rendelet-tervezetben szabályozott rendelkezéseket, pontokba szedve azt. Ismertette azon kevés lehetőséget, amely az önkormányzat idei évi, a középtávú- és hosszútávú tervei között szerepelnek, melyhez központi pályázati lehetőség párosul. Kijelentette, hogy nagy jelentőségű az a tény, hogy az önkormányzatnak több önkormányzati ciklus óta nincs hitelállománya, nincs lejárt esedékességű számlatartozása. Elmondta, hogy a település fő foglalkoztatója még mindig az önkormányzat, valamint a Polgármesteri Hivatal és a Társulás által fenntartott intézmények számítanak, amely megnöveli az ott vállalt felelősséget. A költségvetést vitára bocsátotta.

**K é r d é s, hozzászólás nem hangzott el.**

**Erhard Gyula polgármester:** *összefoglalójában* megállapította, hogy a napirendi pontra vonatkozóan a testület tagjai köréből nem éltek a kérdés és hozzászólás lehetőségével, ezért szavazásra bocsátotta az írásban kiadott önkormányzati rendelet-tervezetet, annak mellékleteit (előzetes hatástanulmányt, az általános és részletes indokolást) melyből megállapította, hogy a képviselő-testület egyhangúlag 7 igen szavazattal (ellenszavazat és tartózkodás nélkül) egyetértett azzal és megalkotta **az önkormányzat és az önkormányzati hivatal 2025. évi költségvetéséről szóló 3/2025. (II. 28.) önkormányzati rendeletét**, amely 2025. március 1. napján lép hatályba.

1. **Napirend**

**Egyebek**

**Erhard Gyula polgármester:** a előző köz-meghallgatás óta eltelt időszak alatt esedékes kötelező és önként vállalt feladatok végrehajtásáról adott áttekintést, majd lehetőséget teremtett a lakosság köréből megjelentek számára a mindennapokat érintő gondot okozó problémák felvetésére.

Vitaindítóként szólt arról a településen zajló MVM beruházásról, melynek keretében a közvilágítási hálózat 51 villanyoszlopa cseréje zajlik, melyhez kapcsolódóan árajánlatot kért ezen oszlopokon lévő világítótestek cseréje költségére, amely önkormányzati költségvetést terhelő kiadást jelent.

Elmondta, hogy jelentős változást hozhat az digitális fejlődésben a DIGI Kft. beruházása, melynek településünkön március közepén lesz a műszaki átadás – átvételi eljárása, melyet a szolgáltató lakosság számára kiadott reklámjával fog ajánlani, mellyel megnyílik a lehetőség a kábeltévé-internet-telefon szolgáltatása igénybe-vételére. Beszámolt arról is, hogy jövő héten megkezdődhet a hivatal épülete lábazata felújítása, melyhez szükséges anyagok beszerzése már megtörtént.

**H o z z á s z ó l á a:**

**Bernáth János:** tájékoztatta a jelenlévőket arról, hogy a testület mai ülésén eleget tett a helyi választói azon akaratnak, miszerint számon kell kérni, be kell számoltatni minden döntés meghozatala előtt az adott előterjesztést beterjesztőket és nem mindent megszavazni. Ismertette a testület mai ülésén általa feltett kérdéseket, melyre adott választ többségében elfogadott.

Kiemelt fontosságot tanúsított a helyben működő civil szervezetek feladatellátását lehetővé tevő településen lévő, önkormányzati tulajdonú épület (népház) használati joga gyakorlásának, melyet olyan nehezítő körülmény akadályoz meg, amely nem a testületen múlik.

Dékmár György által írásba foglalt és számára írásban eljuttatott kérésének megfelelve adott tájékoztatást a településen vállalkozói tevékenységet folytatók által a szennyvízhálózat működtetését lehetővé tevő szivattyú javítása, vagy cseréje esetén díjköteles voltáról, melynek okaként említette meg, hogy azt a vonatkozó központi jogszabály írja elő, melyre irányulóan megfogalmazott jegyzői választ elfogadta.

Szólt arról, hogy a Csanytelek Polgárőr és Önkéntes Tűzoltó Egyesület vezetőjeként van információja arról, hogy a település droggal fertőzöttnek minősített helyein rendőri intézkedések folytak le, de már nem a Csongrádi Rendőrkapitányság, hanem megyei szinten.

Felhívta a figyelmet arra, hogy a településen több helyen is találkozhatnak kóbor kutyákkal, melyek befogása gondot okoz a település jegyzőjének, akinek meg kell találnia ennek a problémának a kezelési módját.

**V á l a s z:**

**Erhard Gyula polgármester:** válaszában elmondta, hogy tud az Alföldvíz Zrt. általi intézkedéséről, viszont az ivóvíz ellátás és szennyvíztisztítás szolgáltatás állami feladattá válása miatt már nincs önkormányzati hatáskör, csak kérés megfogalmazására van módja a vállalatot képviselő számára, személye meghívására, aki nem köteles annak elfogadására.

Sajnálatosnak nevezte a településen meglévő droggal való visszaélés okozta problémát, melynek visszaszorítására a rendőri intézkedések alkalmazása hozhat kedvező változást.

A helyi civil szervezetek számára eddig is biztosított volt a megbeszéltek szerinti rendben a helyi népház használata, amely a jelenben és a jövőben is biztosított lesz a közismert korlátozások között, a pályázati lezárása előtti időszak alatt.

Kijelentette, hogy a kóbor kutyákra vonatkozóan jegyző asszony tud választ adni.

**Kató Pálné jegyző:** válaszában emlékeztette a jelenlévőket arra, hogy 2022. február 22. napjával átadta az önkormányzat a Magyar Állam számára az ivóvízellátás és a szennyvíztisztítás feladatellátását, melyet kiszervezve, többoldalú megállapodás keretében az állam a saját vállalata által tovább adott működtetésre az Alföldvíz Zrt. számára. A vállalat a településen működő vállalkozókat érintő változásról 2024. évben már küldött írásos megkeresést, de abban nincs magyarázat a miértekre. Sajnos nem csak ebben, de sok más kérdésben sincs már meg sem a döntési, sem a javaslattevői jogosítványok gyakorlása módozata, így marad az egyeztetés lehetősége, ami sok bizonytalanságot rejt magában. Fontos tudnivaló a helyi vállalkozók számára, hogy idén március 1. napjától, mint nem lakossági fogyasztók számára emelkedik az ivóvíz m3 díja, vele együtt a szennyvízszolgáltatás díja is. Elmondta, hogy a település lakossága tájékoztatása a helyi lapban jelenik meg. Addig viszont felhívta a figyelmet a nagyon fontos környezetvédelmi szabályok betartása fontosságára, a jogkövető magatartás normáira és a település élhetőségének biztosítására, a szankciók alkalmazása elkerülése érdekében szükséges intézkedések megtételére.

A Képviselő-testület mai ülésén Bernát János képviselő úr személyéhez intézett kérdéseire, észrevételire vonatkozóan visszautalt az általa ülésen tett válaszadására, melyet az ülésen készült jegyzőkönyv tartalmaz, amely minden érdeklő számára hozzáférhető az önkormányzat honlapján.

Elismerte, hogy a településen komoly gondot okoz a kóbor kutyák léte, melynek orvoslásaként a Csongrád Városi Önkormányzat által fenntartott Városgazdálkodás által működtett telepen 2 eb elhelyezésére szolgáló férőhely biztosítására kötött szerződést az önkormányzat nevében a település polgármestere. A jegyző feladata, hogy nyilvántartsa a településen élő ebek számát, azok tulajdonosát, melyből az ebek kötelező oltása megoldható a hatósági állatorvos által. A település belterületén kóborló kutyák befogása valóban a település jegyzőjének további feladata, viszont ahhoz sem személyi, sem tárgyi, sem anyagi forrás nem áll rendelkezésre sem központi, sem önkormányzati forrásból. Nincs leolvasó, így nem azonosítható az eb tulajdonosa, többségében a kötelező oltáson át nem esett kutyákról van szó. Nincs olyan munkavállaló a hivatalban, akinek a munkaköri leírása tartalmazná a közterületen kóborló kutyák befogását, így munkajogi szempontból aggályos erre való megbízás adása. A Csongrád Városa által alkalmazott sintér nyugdíjba vonult, de vállalta a feladat továbbiakban való ellátását, viszont a személye által nyújtott szolgáltatás az önkormányzat költségvetése saját bevétele terhére teljesített szállítási költséget fedezi. A település hatósági állatorvosa a vonatkozó központi jogszabályok értelmében nem köteles a kóbor kutyák befogására, akárcsak az állatvédők aktivistái. A Baross Gábor utcából beszállított kutyák azonosítóval való ellátása, a kötelező védőoltás költsége további kiadást jelent az önkormányzat költségvetése számára, melyet saját bevétele terhére tud elszámolni. Nem személye mentségeként hozta fel, hogy a kóbor kutyák befogása nem Csanytelek községben előforduló specifikum, hanem országos probléma, minden jegyző rémálma, mert nincs arra vonatkozóan központi jogszabályba foglalt feladatok pontos rangsorolása, személyre szabása, amely lépésről lépésre szabná meg a feladatokat.

**Györgyiné Mészáros Erzsébet:** felszólalásában megismételte Bernát János képviselő úr által a testületi ülésen egyebek napirendi pontnál leírtakban foglaltakat, jelesül: a jegyzőkönyvvezető személyére, a Csanyi Hírmondó megjelentetésére, abban a §-okra való hivatkozásra, az ülésen hang- és képfelvétel készítés lehetőségére, majd a helyben működő civil szervezetekre vonatkozóan tett általánosnak mondható véleményt. Kifejtette, hogy nem tartja megfelelőnek az önkormányzat és a helyi civil szervezetek közötti eddig jól működő kommunikációt, amely nem a pénzügyi támogatásban érhető tetten, hanem az elmaradt település szintű rendezvények szervezésében, ill. megtartásában.

Részletesen bemutatta az általa vezetett Őszikék Nyugdíjas Egyesület elmúlt évben folytatott tevékenységét, benne az elnyert egy millió Ft központi támogatás nyújtotta lehetőségeket felvázolva. Említést tett az Egyesület szervezésében és bonyolításában lezajlott rendezvényekről, melyen nem jelentek meg pl. a hivatal alkalmazottai, akiket kötelezni kellene minden önkormányzati rendezvényen való részvételre.

A település vezetőinek hibájaként rótta fel, hogy nincsenek színvonalas rendezvények a településen, mellyel szemben az általa vezetett civil szervezet több olyan rendezvényt is lebonyolított és finanszírozott, amely elismerésre méltó. Hosszan ecsetelte ide vonatkozó elvárásait, melyet a település vezetőivel szemben lehet támasztani.

Nem értett egyet az önkormányzat által a település lakossága számára nyújtott tájékoztatás formáival, amelyet a kommunikáció elégtelenségére vezethető vissza, mert szerinte a tájékozatlanság problémákat okoz.

Hiányolta ezen a köz-meghallgatáson megjelentek soraiból a településen élő nagy vállalkozókat, a fiatalokat, amely szerinte nem az érdektelenségnek, hanem az információ hiányának tudható be. Több reklámfelület is biztosított a településen, de ennek ellenére csak a helyi lapban kaptak tájékoztatást a köz-meghallgatás időpontjáról, ami az általa elmondottakat támasztja alá.

Véleménye szerint a településen közszolgatatást nyújtó vállalkozások képviselőinek önkormányzati rendezvényre való meghívása is elősegíthetné a település lakossága hiteles tájékoztatását.

Összességében elégedetlenségét fejezte ki a település működtetése módja, kommunikációja, az ehhez használt módszerek alkalmazása miatt, melyen komoly változtatásokra kerülhetett volna sor, amennyiben személye polgármesterként vezethette volna a települést.

**Pálya Adrián:** a településen belüli kóbor kutyák által okozott helyzetre utalva nyugtázta, hogy a Baross Gábor utcában megnyugtató módon megoldódott 2 kutya Csongrád város kutyatelepére való beszállítása, ami nem kis kálváriával járt. Szerinte erre az intézkedésre már legalább félévvel korábban kellett volna sort keríteni.

**Berényiné Fogó Ilona:** évek óta fennálló probléma megoldását sürgette, miszerint nincs a településen köz-wc, így pl. a közparkban végzi el a dolgát az adott illető, amely közegészségügyi, környezetvédelmi és további ízléstelen viselkedést idéz elő.

**Szabóné Kovács Nikolett:**  tájékoztatta a jelenlévőket arról, hogy személye a hivatal alkalmazottjaként látja el kulturális szervezőként a településen adott évben tervezett rendezvények előkészítését és részt vesz annak lebonyolításában. Ebből az is következik, hogy a településen a rendezvények szervezése nem a polgármester úr, vagy a jegyző asszony feladata. A lakosság tájékoztatása ezen a téren is megoldott, viszont a helyben működő egyesületek közül a Györgyiné Mészáros Erzsébet által vezetett szervezet vezetőjeként - személyes okok miatt - vele nem kommunikál, melyen közösségi érdekből négyszemközti megbeszélésen kell úrrá lenni.

**Németh Sándor:** csatlakozva Györgyiné Mészáros Erzsébet helyi egyesület elnökasszonya által elmondottakhoz, sorolta azokat az általa sérelmesnek ítélt dolgokat, amelynek megoldásában nem talált partnert polgármester úrral folytatott megbeszéléseiken. Mint a helyi Horgászegyesület Elnöke kritikaként fogalmazta meg, hogy a helyi civil szervezetek számára nincs olyan, az önkormányzat tulajdonában lévő épület, melyet e szervezetek működésükhöz szükséges helyiségként használhatnának. Szintén az önkormányzatot képviselő polgármester úr nem megfelelő kommunikációjáról tett említést, melyen való változtatást sürgetett. A település látványképét romboló, a településen átmenő főútvonal melletti lakóházak romos állapotáról szólva az önkormányzat elmaradt intézkedését hiányolta.

**Apró Mihály:** az elmúlt évben bekövetkezett sajnálatos, halállal végződő lakóház omlására visszavezethető romos épület bontására való kötelezés elmaradását említette meg. Szerinte körültekintő hatósági intézkedéssel a tragédia bekövetkezése megelőzhető lett volna.

**Apróné Szeri Mária:** beszámolt az elmúlt évben szervezetük által elnyert központi pályázati pénzből megvalósítható, a településen élő fiatalok tanulását, egyben szórakozását is jelentő tánctanulás lehetőségéről, mely programnak helyet adó Faluház térítésmentes igénybevétele segítséget jelent. Megköszönte az általa felvázolt pályázati cél megvalósításához nyújtott önkormányzati támogatást.

**Kása János:** az Alföldvíz Zrt. alkalmazottai által végzett vízmérőóra ellenőrzésekor szerzett rossz tapasztalatairól számolt be, majd a közszolgáltató által rossz gyakorlattal kiállított számlázási módozat és eljárásrend ellen emelt kifogást saját példáján bemutatva azt.

**Nyilas Attila:** a kérdése arra irányult, hogy a DIGI Kft településen folyó beruházása érinti-e a Csongrádi úton élő lakosokat.

**V á l a s z:**

**Erhard Gyula polgármester:** a köz-meghallgatáson a helyi civil szervezetek közül 3 egyesület elnöke által elmondott kritikákra reagálva sajnálatát fejezte ki amiatt, hogy félresiklott az eddig jól működő kommunikáció, amely nem minden esetben vezethető vissza személyére, hiszen minden tőle elvárható támogatást megadott minden érintett helyi szervezet számára, ezért bántó ez a felvetés számára.

A településen szerveződő és bonyolítandó rendezvényekről elmondta, hogy a falunapi rendezvényeket leszámítva, nem tartja napi feladatai közé sorolt teendőinek annak ellátását, az arra hivatott munkavállalóval való egyeztetésben viszont részt vesz.

A településen lezajlott polgármester választás eredménye kérdésébe nem kívánt belemenni, mert az már a múlté és nem lehet azt megmásítani.

Válaszában kiemelte, hogy a településen felállítható köz-illemhely kialakítása több olyan hatóság általi eljáráshoz kötött, melynek során hozott döntésnek nem tud megfelelni az önkormányzat sem személyi, sem anyagi eszközök hiánya miatt. Az illemhely kialakítása után annak mindennapi takarítása gondot okoz és a többi vele járó problémákat meg sem kell említeni. A település piaca területén mind a mozgáskorlátozottak, mind az árusok és a vevők számára nyitvatartási időben biztosított az illemhely használata. Ugyancsak nyitva-tartása alatt igénybe-vehető a központi játszótéren belül kialakított gyermek- és felnőttek által használható illemhely.

Határozottan leszögezte, hogy nem fog olyan intézkedést tenni, melyben kötelező megjelenést írna elő az önkormányzat hivatala kötelékébe tartozók számára, mert az többfélé jogot is sértene.

A Csanyi Hírmondó minden érdeklődő számára elérhető, benne olyan települést érintő változások közlésével, ami hatással lehet a mindennapokra. Ez a kiadvány térítésmentesen elérhető minden településen élő számára, melyhez hasonló kiadványt a megyében nem sok település mondhat magáénak. Kiemelte annak fontosságát, hogy a helyi lapban a testület által hozott minden döntésről hiteles jegyzői tájékoztatásból lehet információt szerezni, amely érinti a település lakosságát.

Elmondta, hogy tudomása szerint egyelőre nem érinti a DIGI Kft beruházása a Csongrádi úti ingatlanban élőket, viszont a további fejlesztésekről nincs tudomása.

Az Alföldvíz Zrt. által folytatott vízmérőóra ellenőrzési és vízdíj számlázási gyakorlatára vonatkozóan csak személyes tapasztattal rendelkezik, melyre vonatkozóan nincs kifogása.

**Kató Pálné jegyző:** a településen átmenő forgalmat bonyolító főútvonal mellett lévő lakóházak többségében magántulajdonban vannak, ezért több eljárás típus is alkalmazható az érintett romos lakóházak állaga változtatására. A településképi önkormányzati rendeletben rögzített lehetőségek közül sikeresen ment végbe a Kisgyörgy Ferenc tulajdonában lévő, Bercsényi utcai ingatlan bontása, melyet az illetékes építési hatóság a település polgármestere és jegyzője eljárására indított és rendelt el. A bontási engedély több anyagi forrást igénylő eljárás, de megoldás lehetne a romos épületek bontására, viszont nehezítő körülmény, hogy sok esetben ismeretlen helyen tartózkodik az adott ingatlan tulajdonosa, így kötelezése is nehézkes. Több évvel ezelőtt már kezdeményezte az illetékes építési hatóságnál helyszíni bejárások tartását az általa megküldött romos állapotban lévő lakóházak listája megküldésével, de a felmerült költségek a hatóság költségvetésében be nem tervezett kiadásként jelent volna meg, ezért ez az elképzelés meghiúsult.

Tájékoztatta a jelenlévők arról, hogy a településen befejeződött az adóértesítők teljeskörű kézbesítése, így több mind két hét áll az érintettek részére rendelkezésre ahhoz, hogy eleget tegyenek az adóegyenleg közlésben feltüntetett esedékes és hátralékos összeg befizetésére. Felhívta a figyelmet a késedelmes adófizetés következményeire, a pótlékként jelentkező többletköltségre, majd ismertette az adóvégrehajtás szabályait, a végrehajtó eljárásrendjét, amely nagyon komoly anyagi hátrányt okoz a fizetést nem teljesítők körében. Elmondta még, hogy a helyi adók közül a kommunális adó egy része szolgál az önkormányzat pályázati önerője alapjául, amely a kintlévőséget tekintve nem túl biztató. Kérte, hogy minden érintett a saját jól felfogott érdekében és a települési tervekben foglalt beruházások megvalósítása okán, tegyen eleget adófizetési kötelezettségének.

Köszönetet mondott az elmúlt évben az önkormányzat költségvetésébe tervezett kiadásból finanszírozott házszámtáblák kihelyezésében közreműködőnek, amely a település lakossága körében pozitív változást hoz több téren is. Ismertette a lefolytatott eljárás menetét, miszerint a több közszolgáltató által már jelzett, az egész települést érintő, az adott lakóházakról hiányzó, vagy nem megfelelő házszámtáblák miatt nap mint nap jelentkező problémák sokasága okozta kellemetlenségeket, ami folyamatos bosszúságot okozott. Több közszolgáltatóval való egyeztetése annak ellenére eredményre vezetett, hogy minden érintett egyedi közszolgáltatói szerződéssel rendelkezik, melyben történő változás kizárólag a közszolgáltatási szerződést aláíró ingatlan tulajdonosát illeti meg, viszont a hivatalból való házszám változás listán való átjelentése jelentett megoldást. Ugyanakkor ma már nem illetékmentes az okmányirodákban a költözéssel nem járó házszámváltozásból eredő személyi okmányok cseréje. Hozzátette, hogy az egységes településkép kialakítása érdekében volt célszerű, hogy minden utcában, minden lakóházon azonos dizájn szerint, az utcanév táblák mintájára, az önkormányzat költségén legyártatott és előre egyeztetett időpontban a lakóházakra kifüggesztett házszámtáblák jelentős előrelépést jelentenek a tarthatatlan helyzet normalizálása érdekében.

Szólt még több olyan központi jogszabályban megjelent változásról, ami érinti a településen élők mindennapjait. Kiemelte a MOHU híreit, a hulladék fajták szerinti gyűjtési rendet, melyhez való alkalmazkodás elkerülhetetlen.

**Erhard Gyula polgármester:** megköszönte a köz-meghallgatáson megjelentek részvételét és az ülést bezárva, 19 óra 15 perckor befejezettnek nyilvánította.

K. m. f.

 ........................................................................... ....................................................................

 Erhard Gyula polgármester Kató Pálné jegyző